Romano-tv

Romano-tv (alun perin Manne-tv) oli 13-osainen suomalainen televisiosarja, joka teki pilaa valtaväestön ennakkoluuloista romaneita kohtaan. Sen pääosissa nähtiin Santeri Ahlgrén ja Eeki Mantere. Sarja herätti kohua väitetyn rasistisuutensa vuoksi. Viihdeohjelmana se sai pääasiassa kielteisiä arvioita.

Sarjan vitsit rakentuvat lähinnä päähenkilöiden Mannen (Ahlgrén) ja Asserin (Mantere) keskinäiseen jutusteluun ja romanistereotyypeillä leikitteleviin edesottamuksiin. Lisäksi mukana on musiikkia ja nimekkäitä vierailijoita. Sarjassa ovat esiintyneet esimerkiksi Andy McCoy, Mika Nuojua ja Eva Polttila. Se julkaistiin DVD:llä marraskuussa 2007. Kokoelmassa on mukana ”kadonnut” 13. jakso, jota ei esitetty televisiossa.

Huhtikuussa 2009 Yle TV1 alkoi esittää Manne maailmalla -televisiosarjaa, joka on jatkoa Romano-tv:lle.
 Kohu 
Suomen Romanifoorumi vaati Yleisradiota hyllyttämään ohjelman rasismin vuoksi. Ylen ohjelmapäällikön mukaan sarjaa aiottiin kuitenkin jatkaa, mutta huomio kohdistettiin aiempaa tarkemmin valtaväestön ennakkoluulojen tarkasteluun. Ohjelman nimi muuttui 14. heinäkuuta 2007 alkaen Romano-tv:ksi. Viimeinen jakso esitettiin 18. elokuuta 2007.

Osa romaneista ei tyytynyt vain kritisoimaan Yleä, vaan patisti heimonsa edustajia itsetutkiskeluun. Iskelmälaulaja Rainer Friman moitti romaneja itsekritiikin puutteesta, ja taiteilija Kiba Lumberg sanoi romaniyhteisön pitävän jäseniään kurissa pelolla ja väkivallalla. Frimanin ja Lumbergin ulostulot herättivät raivokkaan vastareaktion romanien keskuudessa. Frimanille esitettiin tappouhkauksia, ja useat tanssinjärjestäjät peruuttivat hänen kanssaan sovittuja esiintymisiä vedoten turvallisuussyihin. Suomen Romanifoorumin puheenjohtajan Miranda Vuolasrannan nimissä Ylen toimitusjohtajalle Mikael Jungnerille lähetetyssä sähköpostiviestissä epäiltiin Kiba Lumbergin mielenterveyttä, minkä seurauksena Lumberg teki Vuolasrannasta rikosilmoituksen syyttäen häntä kunnianloukkauksesta.Mitä missä milloin, Kansalaisen vuosikirja 2008, s. 135. Helsinki: Otava, 2007.  Vuolasranta tuomittiin marraskuussa 2008 kunnianloukkauksesta 1 350 euron sakkoihin ja maksamaan Lumbergille 2 500 euron korvaukset henkisistä kärsimyksistä.

Romano-tv:n käsittely eri oikeusasteissa päättyi vasta keväällä 2011, lähes neljä vuotta ohjelman ensiesityksen jälkeen. Tuolloin korkein hallinto-oikeus antoi äänin 4–1 päätöksen, jonka mukaan ohjelman ei katsottu tarkoituksellisesti loukanneen romaniväestöä.

 Vastaanotto 
Romano-tv:n vastaanotto oli kielteinen. Helsingin Sanomien Jyrki Räikkä kuvaili sitä halvalla tehdyksi, kömpelösti näytellyksi ja epähauskaksi sarjaksi, jonka huonous saa itseironiseksi tarkoitetun huumorin tuntumaan rasistiselta. ”Mikäli Yle pitäisi etnisiä ennakkoluuloja kumoavaa viihdettä todella tärkeänä, yhtiö osoittaisi sen tekemiseen runsaasti rahaa ja voimavaroja. Parhain mahdollisin voimin tehtyjä ohjelmia esitettäisiin kevät- tai syyskauden lippulaivoina eikä loma-ajan tuutintäytteenä.”

Smack the Jack -sivustolla vuonna 2013 julkaistun DVD-arvostelun mukaan Ahlgrén on Romano-tv:n ”ehdoton dynamo”, ”jonka fiilis ja teho kyllä välittyy kotikatsomoihin”. Muutoin sarja tarjoaa vanhoja vitsejä kömpelöllä toteutuksella, ja se lieneekin julkaistu pelkästään šokkiarvon vuoksi sekä ”vähemmistökiintiön” täyttämiseksi. DVD saa arvosanaksi kaksi pistettä viidestä.

 Katso myös 
 Ähläm Sähläm

 Lähteet 

 Aiheesta muualla 


Luokka:2000-vuosikymmenen suomalaiset komediasarjat
Luokka:Suomen romanit